

**KĖDAINIŲ RAJONO SAVIVALDYBĖS KONTROLĖS IR AUDITO TARNYBA**

Kėdainių rajono savivaldybės tarybai

Kėdainių rajono savivaldybės administracijai

**A U D I T O I Š V A D A**

**DĖL KĖDAINIŲ RAJONO SAVIVALDYBĖS 2017 METŲ**

**KONSOLIDUOTŲJŲ ATASKAITŲ RINKINIO, SAVIVALDYBĖS**

**BIUDŽETO IR TURTO NAUDOJIMO**

2018 m. birželio 19 d. Nr. K-7/1

Kėdainiai

**Sąlyginė nuomonė dėl savivaldybės konsoliduotųjų finansinių ataskaitų rinkinio**

Mes atlikome 2017 metų savivaldybės konsoliduotųjų finansinių ataskaitų rinkinio auditą.

Mūsų nuomone, išskyrus mūsų išvados skyriuje „Pagrindas pareikšti sąlyginę nuomonę dėl savivaldybės konsoliduotųjų finansinių ataskaitų rinkinio“ apibūdintų dalykų poveikį, 2017 metų savivaldybės konsoliduotųjų finansinių ataskaitų rinkinys parodo tikrą ir teisingą įtrauktų į savivaldybės grupę viešojo sektoriaus subjektų 2017 m. gruodžio 31 d. finansinę būklę, 2017 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.

**Pagrindas pareikšti sąlyginę nuomonę dėl savivaldybės konsoliduotųjų finansinių ataskaitų rinkinio**

Administracija nesivadovavo 12-ojo ir 22-ojo VSAFAS nuostatomis ir ne visais atvejais užtikrino, kad ilgalaikis turtas būtų apskaitytas teisės aktų nustatyta tvarka:

* Ilgalaikis materialusis turtas − nebaigtos statybos sąskaitoje yra likę objektų, apskaitomų nuo 2006 m., kurių vertė 1 mln. 18,3 tūkst. Eur. Šis turtas laiku neiškeltas iš nebaigtos statybos sąskaitos, o faktiškai jau naudojamas viešojo sektoriaus subjektų veikloje.
* Ilgalaikiam materialiajam turtui (nebaigta statyba) 2017 m. neskaičiuotas nuvertėjimas. Pagal VSAFAS nuostatas, jeigu statybos darbai sustabdyti ilgiau kaip 12 mėnesių, vertinamas turto nuvertėjimas.
* Dėl ankstesnių auditų metu nustatytų infrastruktūros ir kitų statinių straipsnio sudėtyje esančių vietinės reikšmės kelių apskaitos netikslumų per 2017 m. savivaldybės administracija nepatikslino tarybos sprendimų dėl vietinės reikšmės vidaus kelių ir gatvių sąrašų, neįtraukė į apskaitos registrus visų kelių ir gatvių, esančių patvirtintuose tarybos sprendimais sąrašuose. Negalime įvertinti, ar 2017-12-31 nurodyta infrastruktūros ir kitų statinių straipsnio sudėtyje esančių vietinės reikšmės kelių likutinė vertė yra teisinga.

Auditą atlikome pagal Valstybinio audito reikalavimus, tarptautinius audito standartus. Mūsų atsakomybė pagal šiuos standartus išsamiai apibūdinta šios išvados skyriuje „Auditoriaus atsakomybė už auditą“. Esame nepriklausomi nuo audituojamo subjekto pagal Savivaldybių kontrolierių profesinės etikos kodeksą ir įvykdėme kitus šiame kodekse nustatytus etikos reikalavimus.

Mes manome, kad mūsų surinkti audito įrodymai yra pakankami ir tinkami pagrįsti mūsų sąlyginę nuomonę dėl savivaldybės konsoliduotųjų finansinių ataskaitų rinkinio.

**Besąlyginė nuomonė dėl savivaldybės biudžeto vykdymo ataskaitų rinkinio**

Mes atlikome 2017 metų savivaldybės biudžeto vykdymo ataskaitų auditą. Mūsų nuomone, 2017 metų valstybės biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.

**Pagrindas pareikšti besąlyginę nuomonę dėl savivaldybės biudžeto vykdymo ataskaitų rinkinio**

Auditą atlikome pagal Valstybinio audito reikalavimus, tarptautinius audito standartus. Mūsų atsakomybė pagal šiuos standartus išsamiai apibūdinta šios išvados skyriuje „Auditoriaus atsakomybė už auditą“. Esame nepriklausomi nuo audituojamo subjekto pagal Savivaldybių kontrolierių profesinės etikos kodeksą ir įvykdėme kitus šiame kodekse nustatytus etikos reikalavimus.

Mes manome, kad mūsų surinkti audito įrodymai yra pakankami ir tinkami pagrįsti mūsų besąlyginę nuomonę dėl savivaldybės biudžeto vykdymo ataskaitų rinkinio.

**Kiti dalykai**

Atkreipiame dėmesį į pastebėjimus, kurie neturi įtakos nuomonei dėl biudžeto vykdymo ataskaitų rinkinio, tačiau yra svarbus. Audito metu nustatyta:

2018 m. sausio 1 d. esantis įsiskolinimas (mokėtinos sumos, išskyrus sumas paskoloms grąžinti) didesnis už 2017 m. sausio 1 d. įsiskolinimą (mokėtinas sumas, išskyrus sumas paskoloms grąžinti) 263,8 tūkst. Eur.

Pažeista Lietuvos Respublikos 2017 metų valstybės biudžeto ir savivaldybių biudžetų finansinių rodiklių patvirtinimo įstatymo 13 str. 3 dalis.

**Vadovybės atsakomybė už savivaldybės konsoliduotųjų ataskaitų rinkinį**

Kėdainių rajono savivaldybės administracijos direktorius yra atsakingas už savivaldybės konsoliduotųjų ataskaitų rinkinio parengimą ir teisingą pateikimą pagal Lietuvos Respublikos viešojo sektoriaus apskaitos ir finansinės atskaitomybės standartus, konsoliduotųjų biudžeto vykdymo ataskaitų rinkinio parengimą ir teisingą pateikimą pagal Lietuvos Respublikos teisės aktus, reglamentuojančius šio rinkinio sudarymą, bei už savivaldybės biudžeto asignavimų ir savivaldybės turto administravimą, naudojimo teisėtumą, savivaldybės biudžeto vykdymo organizavimą ir savivaldybės ūkinę bei finansinę veiklą.

Kėdainių rajono savivaldybės konsoliduojamų subjektų vadovai yra atsakingi už žemesniojo lygio ataskaitų rinkinių parengimą ir pateikimą bei jiems perduotų savivaldybės lėšų ir turto valdymo, naudojimo ir disponavimo jais teisėtumą ir jų naudojimą įstatymų nustatytiems tikslams bei efektyvią vidaus kontrolę.

**Auditoriaus atsakomybė už auditą**

Mūsų tikslas yra gauti pakankamą užtikrinimą dėl to, ar savivaldybės 2017 metų finansinės ir biudžeto vykdymo ataskaitos kaip visuma nėra reikšmingai iškraipytos dėl apgaulės ar klaidos ir pateikti auditoriaus išvadą, kurioje išsakoma mūsų nuomonė. Pakankamas užtikrinimas – tai aukšto lygio užtikrinimas, o ne garantija, kad reikšmingą iškraipymą, jeigu jis yra, visada galima nustatyti per auditą, kuris atliekamas pagal Valstybinio audito reikalavimus, tarptautinius audito standartus ir tarptautinius aukščiausiųjų audito institucijų standartus. Iškraipymai, kurių gali atsirasti dėl apgaulės ar klaidos, laikomi reikšmingais, jeigu galima pagrįstai numatyti, kad atskirai ar kartu jie gali turėti didelės įtakos vartotojų ekonominiams sprendimams, priimamiems remiantis finansinėmis ir biudžeto vykdymo ataskaitomis.

Išsamesnis auditoriaus atsakomybės apibūdinimas pateiktas Kėdainių rajono savivaldybės interneto svetainėje adresu: <http://kedainiai.lt/index.php?397822572>. Šis apibūdinimas yra sudedamoji auditoriaus išvados dalis.

Audito išvadą teikiame kartu su audito ataskaita ir pridedama prie audituotų savivaldybės konsoliduotųjų finansinių ir biudžeto vykdymo ataskaitų rinkinių.

Savivaldybės kontrolierė Zita Valiauskienė